07/03/2016 | Administración LocalProvincial
Deputación Provincial da Coruña
Servizo de Acción Social, Cultural e Deportes. Sección de Servizos Sociais
VII edición do concurso de viñetas 2016 “Xénero, medios e comunicación”

BASES QUE REXERÁN A CONVOCATORIA DA VII EDICIÓN DO CONCURSO DE VIÑETAS 2016 “XÉNERO, MEDIOS E COMUNICACIÓN” PREÁMBULO Para alcanzar unha igualdade real, isto é, que as mulleres e os homes teñan as mesmas oportunidades, é necesario o apoio institucional. É unha responsabilidade da cidadanía, en xeral, e das administracións, en particular, traballar conxuntamente para lograr unha sociedade máis igualitaria. A Deputación Provincial da Coruña quere que a mocidade, motor do cambio e o futuro, reflexione e tome conciencia deste tema; por esta razón é pola que se pon en marcha esta campaña de sensibilización destinada á participación da rapazada. Un ano máis, co gallo da conmemoración do 8 de marzo, Día da Muller ou Día da Muller Traballadora, convócase, por sétimo ano consecutivo, unha nova edición do Concurso de Viñetas que en 2016 leva por título “Xénero, Medios e Comunicación” dedicado a reivindicar o tratamento do xénero nos medios de comunicación. BASES 1. Obxecto. O obxecto do certame é empregar a viñeta, ou tira de viñetas (como máximo 6 viñetas) para reflexionar sobre o tratamento do xénero na comunicación (escrita, oral, non verbal) así como nos diferentes medios (prensa, televisión, radio, redes sociais, publicidade, cine, literatura, música, etc.) e tomar conciencia sobre a necesidade de cambios de valores e modelos co fin de conseguir a igualdade de xénero real.2. Participantes. Poderán participar todas as persoas físicas, con idades comprendidas entre 12 e 18 anos, de calquera nacionalidade, que se presenten individualmente ou en grupo. Cada participante/s só poderá presentar unha única obra orixinal e inédita, escrita en galego e non premiada con anterioridade. Non poderán participar as persoas que fosen premiadas con anterioridade neste concurso.3. Temática. Os traballos presentados versarán sobre o tratamento do xénero nos diferentes medios de comunicación, polo que se poderá traballar, por exemplo, sobre: – A contribución dos medios de comunicación na perpetuación dos estereotipos de xénero, tanto pola selección das noticias como polos contidos. – A presenza dos homes e das mulleres no relativo aos contidos das noticias, así como dos titulares. – O emprego da linguaxe sexista que invisibiliza o colectivo feminino e indetermina o masculino. – A visibilización e/ou detección de desigualdades de xénero asociado a comportamentos, actividades, clases, profesións, etc. – O tratamento dos datos nos medios. Datos desagregados por sexo. – A imaxe das mulleres e homes nos diferentes medios que potencian os estereotipos de xénero. – Os recursos estilísticos empregados que perpetúan a desigualdade de xénero. – As redes sociais como novos modelos de comunicación que alimentan as diferenzas de xénero. Os textos empregados deberán respectar os principios da lexislación vixente en políticas de igualdade de xénero e de prevención da violencia de xénero.4. Formato. A viñeta poderá presentarse en formato, como mínimo DIN A5 e como máximo en DIN A4. A historia poderá estar composta por unha viñeta ou por un máximo de seis viñetas cun fío condutor. Poderá empregarse a técnica libre. A execución do traballo poderá ser manual ou dixital. A obra presentarase en soporte físico de papel. A obra non poderá ir asinada co nome. O idioma empregado será o galego.5. Premio. Poderase participar en dúas categorías: CATEGORÍA A (idades comprendidas entre os 12 e 14 anos) Outorgaranse primeiro, segundo e terceiro premio. – Primeiro premio: consistirá nun iPAD AIR e unha colección de cómics. – Segundo e terceiro premio: consistirá nunha TABLET e unha colección de cómics. CATEGORÍA B (idades comprendidas entre os 15 e 18 anos) Outorgarase primeiro, segundo e terceiro premio. – Primeiro premio: consistirá nun iPAD AIR e unha colección de cómics – Segundo e terceiro premio: consistirá nunha TABLET e unha colección de cómics As persoas premiadas poderán recibir na entrega de premios un recordo da súa participación no concurso. A Deputación reserva o dereito a facer uso das obras, o que implica a cesión dos dereitos de autora ou autor para que a institución poida empregalas en calquera campaña de sensibilización e información das actividades da Deputación da Coruña relacionadas co fomento da igualdade de xénero.6. Prazo e forma de presentación dos traballos. Prazo: o prazo de admisión de obras ábrese o día seguinte da publicación das presentes bases no BOP e remata o 29 de abril de 2016. Forma de presentación: os traballos entregaranse nun sobre pechado (1); no exterior do sobre indicarase VII Concurso de Viñetas “Xénero, Medios e Comunicación”, a categoría na que se presenta (categoría A para persoas de entre 12 e 14 anos e categoría B para persoas entre 15 e 18 anos) e un pseudónimo como identificador do traballo. Dentro deste sobre irán o traballo e un sobre pechado (2) co pseudónimo no exterior. No seu interior a folla de aceptación dos compromisos e autorización de datos de carácter persoal (anexo 1) cos datos requiridos. As candidaturas presentaranse no Rexistro Xeral da Deputación Provincial da Coruña (avda. Porto da Coruña 2, 15003 A Coruña) ou consonte o establecido no art. 38.4 da Lei 30/1992, do 26 de novembro, RXPAC, polo que se indicará no exterior do sobre: VII Concurso de Viñetas “Xénero, Medios e Comunicación”, Deputación da Coruña.7. Composición e actuación do xurado. O xurado estará presidido polo Ioana Cristina Riddell Lopez de Soria ou persoa en quen delegue e formarán parte del a deputada da área de Benestar Social, Educación e Políticas de Igualdade, persoal do Servizo de Acción Social, Cultural e Deportes e unha persoa de recoñecido prestixio no eido do deseño gráfico. Actuará como secretario o da Corporación ou persoa funcionaria en quen delegue, que será a encargada de abrir o sobre das obras que resulten finalistas. O xurado actuará en pleno e será necesaria a asistencia de dous terzos dos seus membros. As súas deliberacións serán secretas e delas redactarase a acta correspondente. O réxime xurídico e de funcionamento do xurado será o disposto nos artigos 22 a 27 da Lei 30/92, do 26 de novembro. A Deputación resérvase o dereito de modificar as condicións en calquera momento, incluso pode chegar a anulalo ou deixalo sen efecto sempre que concorra causa xustificada, en todo caso comprométese a comunicalo pola mesma vía. Así mesmo, o xurado poderá declarar deserto o premio e a súa proposta será obxecto de resolución da Presidencia desta Deputación, que é o órgano competente para resolver o premio.8. Entrega dos premios. A concesión do premio darase a coñecer a través dos distintos medios de comunicación. A entrega de premios celebrarase nas dependencias da Deputación e avisaranse as persoas gañadoras cunha semana de antelación.9. Normas supletorias. Non se devolverán os traballos presentados e non premiados. A partir do día seguinte á concesión do xurado dos traballos premiados, os outros poderán ser destruídos. A participación nesta convocatoria supón a total aceptación destas bases. A Coruña, 2 de marzo de 2016. O presidente O secretario Valentín González Formoso José Luís Almau Supervía FOLLA DE ACEPTACIÓN DOS COMPROMISOS DA CONVOCATORIA DO VII CONCURSO DE VIÑETAS, 2016 CATEGORÍA A (12-14 anos)  B (15-18 anos)  DATOS DA PERSOA PARTICIPANTE Outros datos:  Achégase fotocopia do DNI  A participación nesta convocatoria supón a total aceptación das bases polas que se lle ceden os dereitos á Deputación para que esta poida empregar o traballo en calquera campaña de sensibilización e información das actividades da institución relacionadas co fomento da igualdade de xénero. Lugar e data __________________________ (sinatura da persoa participante) --------------------------------------------------------------------------------------------------------------------------------------------------------------- Autorización para a publicación dos datos persoais* e cesión de imaxe das persoas participantes menores de idade no Concurso de Viñetas, “Xénero, Medios e Comunicación”, actividade desenvolvida no marco da conmemoración do 8 de marzo de 2016, Día da Muller. Don/dona., con DNI., como pai/nai ou titor/a do/a menor., autorizo á Deputación da Coruña o emprego dos datos de carácter persoal e/ou imaxes para fins de difusión e publicidade que se consideren convenientes no marco do fomento da igualdade de xénero. _______,_____ de __________ de 2016. Asinado (pai, nai, titor/a legal) * Segundo o disposto no artigo 18 da Constitución, Lei 1/1982, do 5 de maio, sobre o dereito ó honor, á intimidade persoal e á propia imaxe, e a Lei 15/1999, do 13 de decembro, sobre a protección de datos de carácter persoal. * Este documento engadirase no sobre pechado (2) depositado no interior do sobre (1) que contén o traballo.